Sanna Marins appell: Liv går tapt fordi Ukraina får for lite støtte 
Ukraina trenger mer støtte, mer våpen. Og det haster. Finlands forrige statsminister Sanna Marin har en dramatisk appell til vestlige land.  I et intervju med VG er Sanna Marin (38) krystallklar om hva som skjer dersom ikke Ukraina får økt militær støtte fra Nato-landene: – For hver dag som denne krigen fortsetter, går flere og flere liv tapt, sier hun. – Hva slags støtte er det Ukraina trenger mest nå? – Ukraina har selv sagt hva de trenger, og at de trenger leveransene raskere enn tilfellet er nå. De trenger mer tyngre våpen, spesielt luftovervåkning og luftforsvar. De trenger også tyngre utstyr til bakkekrigen, mer ammunisjon, mer av alt. Det er avgjørende for at de kan ta tilbake det de har tapt til Russland siden invasjonen, sier hun. Marin er i Oslo som NHOs gjest i forbindelse med årskonferansen.  Mandag kveld snakket hun til flere hundre mennesker på NHOs vorspiel om utenrikspolitikk på Rockefeller scene.  Liv går tapt  – Er du enig med de som sier at tiden nå er på Russlands side? – Tiden er ikke på noens side. Liv går tapt på begge sider, hver eneste dag som krigen fortsetter. Det er store økonomiske konsekvenser for begge land. Så hver dag som krigen fortsetter, er en trist dag. Vi må sikre at krigen tar slutt, men den vil ikke være over før vi er villig til å støtte Ukraina ytterligere, sier hun. Ute av politikken  I fjor tapte Marin’s venstre-sentrums regjering riksdagsvalget i Finland til høyresiden, og hun gikk av som statsminister og partileder for sosialdemokratene. Nå skriver hun bok og holder foredrag, og jobber for Tony Blair’s institutt for globale endringer.  – Vi får se, svarer hun på spørsmål om hun noen gang kommer tilbake til politikken.  Sanna Marin var statsminister i Finland 24.februar 2022, da Russland invaderte en annen alliansefri nabo: Ukraina.   Finland måtte ta noen store og vanskelige beslutninger under hennes ledelse. – Jeg gikk ikke inn i politikken for å jobbe for Finlands Nato-medlemskap. Da jeg ble statsminister i 2019,  var jeg fortsatt imot at Finland skulle inn i Nato. Jeg så ikke at det var nødvendig, og det gjorde heller ikke det finske folket. Men alt endret seg da Russland angrep Ukraina, forteller hun. Grensen til Nato  –  Folk i Finland stilte seg spørsmålet: Når Russland krysset grensen til Ukraina, hvilke grenser ville de da respektere? Svaret var at det måtte være grensen til Nato. Det er den enkle grunnen til at Finland i dag er medlem i Nato.  – Å søke om medlemskap samordnet med Sverige, var ikke en krigserklæring, men en fredserklæring,  legger hun til. – Var du forberedt på at Russland ville reagere på Nato-søknaden? –  Vi var forberedt på ulike scenarier, fordi vi har en nabo som opptrer aggressivt. Men det påvirket ikke vår beslutning. Snarere tvert imot. Vi sto opp for retten til selv å bestemme vår vei videre. Akkurat som folk i Ukraina og i Sverige, har vi i Finland rett til å bestemme dette helt på egen hånd. Nå er vi med i Nato. Det er jeg glad for. Og jeg håper at Sverige kommer etter snart.  I fjor høst kom en strøm av flyktninger over grensen fra Russland til Finland på sykkel. Finlands oppfatning er at dette inngår i rekken av såkalte hybride angrep fra Russland side, aggresjon som går under terskelen for krigshandlinger. – Vi har sett lignende aktivitet fra Russland tidligere, at de bruker migrasjon som våpen. Men har lovgivning for å stå imot, slik at vi raskt kan stenge våre grenser, sier Marin.
Finlands tidligere statsminister, Sanna Marin, mener Ukraina trenger mer støtte og våpen fra vestlige land snarest. I et intervju med VG sier hun at liv går tapt for hver dag krigen fortsetter. Ifølge Marin trenger Ukraina mer tyngre våpen, luftovervåkning og luftforsvar, samt tyngre utstyr og ammunisjon for å ta tilbake det de har tapt til Russland. Finland ble Nato-medlem etter Russlands invasjon av Ukraina. Sanna Marin håper Sverige følger etter snart.